CELEX: 52017PC0426
Language: sl
Date: 2017-08-11
Title: Predlog IZVEDBENI SKLEP SVETA o dovoljenju Romuniji, da uporabi posebni ukrep, ki odstopa od člena 287 Direktive 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 11.8.2017
            COM(2017) 426 final
            2017/0192(NLE)
            Predlog
            IZVEDBENI SKLEP SVETA
            o dovoljenju Romuniji, da uporabi posebni ukrep, ki odstopa od člena 287 Direktive 2006/112/ES o skupnem sistemu davka na dodano vrednost
            
               
         
         
            
               OBRAZLOŽITVENI MEMORANDUM
            
            
               V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost
                  1
                (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb navedene direktive, za poenostavitev postopka obračunavanja DDV ali za preprečevanje nekaterih vrst davčnih utaj ali izogibanja davkom.
            
            
               V dopisu, ki ga je Komisija evidentirala 26. aprila 2017, je Romunija zahtevala nadaljnjo uporabo ukrepa odstopanja od člena 287 direktive o DDV, da bi lahko davčne zavezance, katerih letni promet ne presega določenega praga, oproščala obveznosti v zvezi z DDV. Hkrati je Romunija zahtevala zvišanje praga oprostitve s protivrednosti zneska v nacionalni valuti v vrednosti 65 000 EUR na protivrednost zneska v nacionalni valuti v vrednosti 88 500 EUR. 
            
            
               V skladu s členom 395(2) direktive o DDV je Komisija z dopisom z dne 9. junija 2017 obvestila druge države članice o zahtevi Romunije. Komisija je z dopisom z dne 12. junija 2017 obvestila Romunijo, da ima vse informacije, ki jih potrebuje za presojo zahteve.
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               V skladu s poglavjem 1 naslova XII direktive o DDV lahko države članice uporabijo posebne ureditve za mala podjetja, vključno z morebitno oprostitvijo davčnih zavezancev, ki ne dosegajo določene višine letnega prometa. Ta oprostitev pomeni, da davčnim zavezancem ni treba obračunavati DDV na dobavljeno blago, zato pa ne morejo odbiti vstopnega DDV.
            
            
               V skladu s členom 287(18) direktive o DDV lahko Romunija oprosti plačila DDV tiste davčne zavezance, katerih letni promet ne presega protivrednosti zneska v nacionalni valuti v vrednosti 35 000 EUR po menjalnem tečaju na dan njenega pristopa. Na podlagi Izvedbenega sklepa Sveta 2012/181/EU
                  2
                je Romuniji dovoljeno, da uporablja višji prag in tako oprosti plačila DDV davčne zavezance, katerih letni promet ne presega 65 000 EUR. Ta ukrep je bil podaljšan z Izvedbenim sklepom Sveta 2014/931/EU
                  3
               , ki bo prenehal veljati 31. decembra 2017. Romunija je zahtevala, da se ukrep podaljša za nadaljnje omejeno obdobje in da se prag oprostitve hkrati zviša na 88 500 EUR. 
            
            
               Zvišanje praga naj bi zmanjšalo obveznosti v zvezi z DDV za številna mala podjetja z zmanjšano gospodarsko dejavnostjo in spodbudilo njihovo dejavnost, saj bodo oproščena številnih davčnih obveznosti, kot sta predložitev obračuna DDV in hramba dokumentacije o DDV. Zvišanje praga naj bi prav tako zmanjšalo breme davčnih organov, saj jim ne bo treba nadzorovati pobiranja majhne količine prihodkov od velikega števila malih podjetij. 
            
            
               Po navedbah Romunije zvišanje praga ne bo pomembno vplivalo na prihodke države. Ocenjeno je, da se bodo zaradi zvišanja praga proračunski prihodki države zmanjšali za približno 0,60 % skupnih prejemkov DDV. 
            
            
               Davčni zavezanci, katerih promet ne presega praga, bodo še vedno imeli možnost, da se registrirajo za namene DDV.
            
            
               •Skladnost z veljavnimi predpisi s področja zadevne politike
            
            
               Podobna odstopanja so bila odobrena drugim državam članicam. Belgiji
                  4
                je bil odobren prag v vrednosti 25 000 EUR, Luksemburgu
                  5
                prag v vrednosti 30 000 EUR, Poljski
                  6
                in Estoniji
                  7
                prag v vrednosti 40 000 EUR, Litvi
                  8
                prag v vrednosti 45 000 EUR, Latviji
                  9
                in Sloveniji
                  10
                prag v vrednosti 50 000 EUR in Italiji
                  11
                prag v vrednosti 65 000 EUR. 
            
            
               Odstopanja od direktive o DDV bi morala vedno biti časovno omejena, da se njihovi učinki lahko ocenijo. Poleg tega se določbe členov 281 do 294 direktive o DDV glede posebne ureditve za mala podjetja trenutno pregledujejo. Kot je bilo napovedano v akcijskem načrtu za DDV
                  12
                in delovnem programu Komisije za leto 2017
                  13
               , bo predlog Komisije v obliki celovitega svežnja poenostavitev predstavljen do konca leta 2017.
            
            
               Zato se predlaga, da se Romuniji dovoli zvišanje praga na protivrednost zneska v nacionalni valuti v vrednosti 88 500 EUR od 1. januarja 2018 do 31. decembra 2020 ali do začetka veljavnosti direktive o spremembi določb direktive o DDV glede posebne ureditve za mala podjetja. 
            
            
               •Skladnost z drugimi politikami Unije
            
            
               Kljub temu, da je prag nekoliko visok v primerjavi s pragi, ki so bili odobreni drugim državam članicam, je ukrep v skladu s cilji Unije za mala podjetja, kakor so opredeljeni v sporočilu Komisije „Najprej pomisli na male“ – „Akt za mala podjetja“ za Evropo
                  14
               , ki države članice poziva, naj upoštevajo posebnosti MSP pri oblikovanju zakonodaje in tako poenostavijo obstoječe regulativno okolje.
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
         
         
            
               Člen 395 direktive o DDV. 
            
            
               •Subsidiarnost (za neizključno pristojnost) 
            
            
               
                  Glede na določbo direktive o DDV, na kateri temelji predlog, se načelo subsidiarnosti ne uporablja.
               
            
            
               •Sorazmernost
            
            
               
                  Ta sklep se nanaša na dovoljenje, izdano državi članici na njeno zahtevo, in ne pomeni nobene obveznosti.
               
            
            
               Zaradi omejenega obsega odstopanja je posebni ukrep sorazmeren z želenim ciljem, tj. s poenostavitvijo za dodatno število malih davčnih zavezancev in za davčno upravo.
            
            
               •Izbira instrumenta
            
            
               Predlagani instrument: izvedbeni sklep Sveta.
            
            
               V skladu s členom 395 Direktive Sveta 2006/112/ES lahko samo Svet na predlog Komisije soglasno odobri odstopanje od skupnih predpisov o DDV. Izvedbeni sklep Sveta je najustreznejši instrument, saj se lahko naslovi na posamezno državo članico.
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Posvetovanja z zainteresiranimi stranmi
            
            
               Ta predlog temelji na zahtevi Romunije in zadeva le to državo članico.
            
            
               •Zbiranje in uporaba strokovnih mnenj
            
            
               Strokovno mnenje ni bilo potrebno.
            
            
               •Ocena učinka
            
            
               
                  Predlog izvedbenega sklepa Sveta zvišuje prag letnega prometa, pod katerim se lahko davčni zavezanci oprostijo plačila DDV. Tako razširja področje uporabe ukrepa za poenostavitev, ki ukinja številne obveznosti v zvezi z DDV za podjetja, ki poslujejo z letnim prometom, ki ne presega protivrednosti zneska v nacionalni valuti v vrednosti 88 500 EUR. 
               
               
                  Osebam, katerih obdavčljivi promet ne presega tega praga, se ne bo treba identificirati za namene DDV in jim ne bo treba hraniti dokumentacije o DDV ali predložiti obračunov DDV. Njihovo upravno breme se bo zaradi ukrepa tako zmanjšalo. Zmanjšala se bo tudi delovna obremenitev davčnih organov, saj jim ne bo treba nadzorovati pobiranja majhne količine prihodkov od dodatnega števila malih podjetij. 
               
            
            
               Učinek zvišanja praga na proračun Romunije na ravni DDV je ocenjen na približno 0,60 % skupnih prejemkov DDV.
            
            
               4.PRORAČUNSKE POSLEDICE
            
            
               Predlog ne vpliva na proračun EU, ker bo Romunija izračunala nadomestilo v skladu s členom 6 Uredbe Sveta (EGS, Euratom) 1553/89.
            
         
         
            
               2017/0192 (NLE)
            
            
               Predlog
            
            
               IZVEDBENI SKLEP SVETA
            
            
               o dovoljenju Romuniji, da uporabi posebni ukrep, ki odstopa od člena 287 Direktive 2006/112/ES o skupnem sistemu davka na dodano vrednost
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  15
                in zlasti člena 395(1) Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)V skladu s členom 287(18) Direktive 2006/112/ES lahko Romunija oprosti plačila davka na dodano vrednost (DDV) tiste davčne zavezance, katerih letni promet ne presega protivrednosti zneska v nacionalni valuti v vrednosti 35 000 EUR po menjalnem tečaju na dan njenega pristopa.
            
            
               (2)Na podlagi Izvedbenega sklepa Sveta 2012/181/EU
                  16
                je Romuniji dovoljeno, da uporablja višji prag in tako oprosti plačila DDV davčne zavezance, katerih letni promet ne presega 65 000 EUR. Ta ukrep je bil podaljšan z Izvedbenim sklepom Sveta 2014/931/EU
                  17
               , ki bo prenehal veljati 31. decembra 2017.
            
            
               (3)V dopisu, ki ga je Komisija evidentirala 26. aprila 2017, je Romunija zahtevala dovoljenje za nadaljnjo uporabo ukrepa odstopanja od člena 287(18) Direktive 2006/112/ES in hkrati za zvišanje praga oprostitve na protivrednost zneska v nacionalni valuti v vrednosti 88 500 EUR. 
            
            
               (4)Višji prag v posebni ureditvi za mala podjetja predstavlja ukrep poenostavitve, saj lahko znatno zmanjša obveznosti v zvezi z DDV za mala podjetja.
            
            
               (5)V skladu s členom 395(2) Direktive 2006/112/ES je Komisija z dopisom z dne 9. junija 2017 o zahtevi Romunije obvestila druge države članice. Komisija je z dopisom z dne 12. junija 2017 Romunijo uradno obvestila, da ima vse informacije, potrebne za presojo zahteve.
            
            
               (6)Romunija pričakuje, da bo ukrep zmanjšal obveznosti v zvezi z DDV za številna mala podjetja. Prav tako naj bi zmanjšal breme davčnih organov, saj jim ne bo treba nadzorovati pobiranja majhne količine prihodkov od velikega števila malih podjetij. 
            
            
               (7)Glede na to, da bo ukrep odstopanja privedel do zmanjšanja obveznosti v zvezi z DDV za mala podjetja, bi bilo treba Romuniji dovoliti, da ga uporablja za omejeno obdobje. Davčni zavezanci bi še vedno morali imeti možnost, da izberejo splošno ureditev glede DDV.
            
            
               (8)Ker se členi 281 do 294 Direktive 2006/112/ES, ki določajo posebno ureditev za mala podjetja, pregledujejo, ni mogoče izključiti, da bo pred iztekom veljavnosti odstopanja začela veljati direktiva, ki spreminja navedene določbe Direktive 2006/112/ES.
            
            
               (9)Na podlagi informacij, ki jih je predložila Romunija, bo imel višji prag zanemarljiv učinek na skupni znesek davčnih prihodkov, zbranih na ravni končne potrošnje.
            
            
               (10)Odstopanje ne vpliva na lastna sredstva Unije, pridobljena iz DDV, ker bo Romunija izračunala nadomestilo v skladu s členom 6 Uredbe Sveta (EGS, Euratom) št. 1553/89
                  18
                –
            
            
               SPREJEL NASLEDNJI SKLEP: 
            
         
         
            
               Člen 1
            
            
               Z odstopanjem od člena 287(18) Direktive 2006/112/ES se Romuniji dovoli oprostitev plačila DDV za davčne zavezance, katerih letni promet ne presega protivrednosti zneska v nacionalni valuti v vrednosti 88 500 EUR po menjalnem tečaju na dan njenega pristopa.
            
            
               Člen 2
            
            
               Ta sklep se uporablja od 1. januarja 2018 do 31. decembra 2020 ali do začetka veljavnosti direktive o spremembi določb členov 281 do 294 Direktive 2006/112/ES, pri čemer se upošteva zgodnejši datum.
            
            
               Člen 3
            
            
               Ta sklep je naslovljen na Romunijo.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  UL L 347, 11.12.2006, str. 1. 
               
               
                  
                     (2)
                  UL L 92, 30.3.2012, str. 26. 
               
               
                  
                     (3)
                  UL L 365, 19.12.2014, str. 145. 
               
               
                  
                     (4)
                  Izvedbeni sklep Sveta (EU) 2015/2348 z dne 10. decembra 2015 o spremembi Izvedbenega sklepa 2013/53/EU o dovoljenju Kraljevini Belgiji, da uvede poseben ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 330, 16.12.2015, str. 51).
               
               
                  
                     (5)
                  Izvedbeni sklep Sveta (EU) 2017/319 z dne 21. februarja 2017 o spremembi Izvedbenega sklepa Sveta 2013/677/EU o dovoljenju Luksemburgu, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 47, 24.2.2017, str. 7–8). 
               
               
                  
                     (6)
                  Izvedbeni sklep Sveta (EU) 2016/2090 z dne 21. novembra 2016 o spremembi Odločbe 2009/790/ES o dovoljenju Republiki Poljski, da uporabi ukrep z odstopanjem od člena 287 Direktive 2006/112/ES o skupnem sistemu davka na dodano vrednost (UL L 324, 30.11.2016, str. 7).
               
               
                  
                     (7)
                  Izvedbeni sklep Sveta (EU) 2017/563 z dne 21. marca 2017 o dovoljenju Republiki Estoniji, da uporabi posebno odstopanje od člena 287 Direktive Sveta 2006/112/ES o skupnem sistemu davka na dodano vrednost (UL L 80, 25.3.2017, str. 33).
               
               
                  
                     (8)
                  Izvedbeni sklep Sveta 2014/795/EU z dne 7. novembra 2014 o podaljšanju uporabe Izvedbenega sklepa 2011/335/EU o dovoljenju Republiki Litvi za uporabo ukrepa, ki odstopa od člena 287 Direktive 2006/112/ES o skupnem sistemu davka na dodano vrednost (UL L 330, 15.11.2014, str. 44).
               
               
                  
                     (9)
                  Izvedbeni sklep Sveta 2014/796/EU z dne 7. novembra 2014 o dovoljenju Republiki Latviji za uporabo ukrepa, ki odstopa od člena 287 Direktive 2006/112/ES o skupnem sistemu davka na dodano vrednost (UL L 330, 15.11.2014, str. 46).
               
               
                  
                     (10)
                  Izvedbeni sklep Sveta (EU) 2015/2089 z dne 10. novembra 2015 o spremembi Izvedbenega sklepa 2013/54/EU o dovoljenju Republiki Sloveniji, da uvede poseben ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 302, 19.11.2015, str. 107).
               
               
                  
                     (11)
                  Izvedbeni sklep Sveta (EU) 2016/1988 z dne 8. novembra 2016 o spremembi Izvedbenega sklepa 2013/678/EU o dovoljenju Italijanski republiki, da še naprej uporablja posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 306, 15.11.2016, str. 11).
               
               
                  
                     (12)
                  Sporočilo Komisije Evropskemu parlamentu, Svetu in Evropskemu ekonomsko-socialnemu odboru o akcijskem načrtu za DDV, Vzpostavitev enotnega območja DDV v EU: čas za odločitev, Bruselj, 7. april 2016 (COM(2016) 148 final).
               
               
                  
                     (13)
                  Delovni program Komisije za leto 2017 – Za Evropo, ki varuje, opolnomoča in ščiti, Strasbourg, 25. oktober 2016 (COM(2016) 710 final).
               
               
                  
                     (14)
                  COM(2008) 394 z dne 25. junija 2008.
               
               
                  
                     (15)
                  UL L 347, 11.12.2006, str. 1.
               
               
                  
                     (16)
                  Izvedbeni sklep Sveta 2012/181/EU z dne 26. marca 2012 o dovolitvi Romuniji, da uvede posebni ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 92, 30.3.2012, str. 26). 
               
               
                  
                     (17)
                  Izvedbeni sklep Sveta 2014/931/EU z dne 16. decembra 2014 o podaljšanju uporabe Izvedbenega sklepa 2012/181/EU o dovolitvi Romuniji, da uvede posebni ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 365, 19.12.2014, str. 145). 
               
               
                  
                     (18)
                  Uredba Sveta (EGS, Euratom) št. 1553/89 z dne 29. maja 1989 o dokončni enotni ureditvi zbiranja lastnih sredstev, pridobljenih iz davka na dodano vrednost (UL L 155, 7.6.1989, str. 9).